EUROOPA KOMISJON Brüssel,6.1.2022 COM(2022) 2 final KOMISJONI ARUANNE EUROOPA PARLAMENDILE JA NÕUKOGULE Euroopa Parlamendi ja nõukogu määruse (EL) nr 692/2011

(mis käsitleb Euroopa turismistatistikat) rakendamise kohta



Sisukord 1.Taustteave 2.Peamised saavutused ja täiustused 3.Põhiteave Euroopa turismistatistika kohta 4.Delegeeritud õigusaktid ja rakendusmeetmed 5.Määruse rakendamine 5.1.Asjakohasus 5.2.Täpsus 5.3.Ajakohasus ja õigeaegsus 5.4.Kättesaadavus ja selgus 5.5.Võrreldavus 5.6.Sidusus 6.Halduskoormus ja kulutasuvus 7.Väljavaated



1.Taustteave Määrusega (EL) nr 692/2011, mis käsitleb Euroopa turismistatistikat (edaspidi „määrus“), loodi ühine raamistik Euroopa Liidu turismistatistika süstemaatiliseks arendamiseks, tegemiseks ja levitamiseks. Selles kajastati alates nõukogu direktiivi 95/57/EÜ jõustumisest turismimajanduses ja turistide käitumises toimunud muutusi ning sellega reageeriti kasutajate vajaduste vastavatele muutustele.

Määruse artiklis 7 on sätestatud, et „iga viie aasta järel esitab komisjon Euroopa Parlamendile ja nõukogule hindamisaruande, mis käsitleb käesoleva määruse kohaselt koostatud statistikat, eelkõige selle asjakohasust ja ettevõtjatele tekitatud halduskoormust“. Esimene hindamisaruanne avaldati 2016. aastal ning käesolev aruanne on teine selline aruanne. Selles antakse ülevaade Euroopa turismistatistikast, eelkõige: -määruses sätestatud nõuetest (2. jagu); -pärast esimest aruannet vastu võetud rakendusmeetmete ja delegeeritud õigusaktide eesmärkidest (3. jagu). Lisaks arutletakse selle üle, kuidas on määrust rakendatud, lähtudes ametliku statistika jaoks kehtestatud kvaliteedikriteeriumidest (4. jagu), ning vaadeldakse meetmeid, mida on võetud ettevõtete halduskoormuse vähendamiseks (5. jagu). Lõpetuseks analüüsitakse aruandes kehtiva õigusraamistiku võimalikku läbivaatamist, eesmärgiga muuta turismistatistika ajakohasemaks (6. jagu). 2.Peamised saavutused ja täiustused -Komisjon täidab määrust tõhusalt, tehes seda tihedas koostöös Euroopa statistikasüsteemi kuuluvate partneritega. Hiljuti võimaldas statistiline raamistik rahuldada ka selliste kasutajate vajadusi, kes jälgivad COVID-19 mõju turismisektorile. -Delegeeritud õigusaktide vastuvõtmise vahendid aitasid parandada olemasolevate andmete üksikasjalikkust ja ajakohasust. -Iga kolme aasta järel tehti turismi satelliitkontode prooviuuringud, mille tulemusena võidakse need määruse ajakohastamise käigus sellesse lõimida. -Uusi allikaid ja meetodeid uuriti aktiivselt ja edukalt ning varem kättesaamatud andmed avaldatakse katsestatistikana. 3.Põhiteave Euroopa turismistatistika kohta ELi turismi ökosüsteem hõlmab globaliseerunud ja omavahel seotud väärtusahelaid. Need hõlmavad internetis ja väljaspool internetti tegutsevaid teabe- ja teenusepakkujaid (turismibürood, digiplatvormid, reisitehnoloogia pakkujad), reisibüroosid ja reisikorraldajaid, majutusteenuste osutajaid, sihtkohti esindavaid organisatsioone, vaatamisväärsusi ja sõitjateveoga seotud tegevusi (näiteks lennu-, rongi- ja ristlusreisid). Väga väikesed ettevõtted tegutsevad kõrvuti suurte rahvusvaheliste korporatsioonidega ning era- ja avaliku sektori kapital on omavahel põimunud. Turism viitab tegevusele, mille käigus külastajad reisivad oma tavapärasest elukeskkonnast väljaspool asuvasse peamisse sihtkohta vähem kui aastaks ja mis tahes põhieesmärgil (sealhulgas ärilisel, meelelahutuslikul või muul isiklikul eesmärgil), välja arvatud külastatava koha residendist ettevõtja juures töötamise eesmärgil. ELi turismisektor on oluline kõigi liikmesriikide majanduse jaoks ja sel on märkimisväärne mõju tööhõivele. Selle konkurentsivõime hindamiseks on vaja põhjalikke teadmisi turismi mahu, tunnuste, turistide tunnusjoonte, turismiga seotud kulude taseme ning selle kasulikkuse kohta Euroopa majandusele. Turismiteenuste pakkumise ja nõudluse ametliku ja ühtlustatud statistika peamiseks aluseks on määrus (EL) nr 692/2011. See määrus hõlmab andmeid nii ELi majutusettevõtete mahutavuse ja hõivatuse kui ka ELi elanike reiside kohta. Esimesena nimetatud andmeid kogutakse tavaliselt majutussektori ettevõtjatelt (liikmesriikide igakuiselt ja -aastaselt komisjonile esitatavad andmed koondtabelite vormis); viimasena nimetatud andmeid kogutakse tavaliselt leibkonnauuringute kaudu (liikmesriikide iga-aastaselt komisjonile edastatavad andmed, osalt koondtabelite, osalt üksikandmete vormis).

Põhjalikud andmekogumid, kokkuvõtlikud tabelid ja artiklid on kättesaadavad Eurostati veebisaidil. Lisaks määruse raames levitatavale statistikale täiendab Eurostat turismivoogude andmeid teabega turismiga seotud tööhõive ja turismitööstuse majandusliku mõõtme kohta, mis põhineb olemasoleval tööturustatistikal või ettevõtluse struktuur- ja kiirstatistikal. Iga kolme aasta järel avaldab Eurostat ka turismi satelliitkontosid käsitleva aruande, mis sisaldab nii metoodilist hetkeseisu seoses satelliitkontode rakendamisega kogu Euroopas kui ka andmeid. 4.Delegeeritud õigusaktid ja rakendusmeetmed Määrusega (EL) nr 692/2011 on antud komisjonile õigus võtta vastu delegeeritud õigusakte, millega -muudetakse mõisteid, et kajastada muudatusi rahvusvahelistes mõistetes (artikli 2 lõige 2); -muudetakse andmeedastuse tähtaegu, et võtta arvesse majanduslikku, sotsiaalset ja tehnika arengut (artikli 9 lõige 5), ja -muudetakse lisasid, et võtta arvesse majanduslikku, sotsiaalset ja tehnika arengut. Komisjon ei tohi siiski muuta lisade sätteid vabatahtlikult esitatavate nõutavate andmete ja vaatluse ulatuse piirangu kohta (artikli 3 lõige 2). Aruandeperioodil võttis komisjon vastu kaks delegeeritud õigusakti: -komisjoni delegeeritud määrus (EL) 2019/1681 ja -komisjoni delegeeritud määrus (EL) 2020/1569. Esimesega parandati Euroopa turismistatistika asjakohasust ja ajakohasust, võttes arvesse kasutajate muutunud vajadusi pärast määruse vastuvõtmist 2011. aastal. Viimasega viidi määrus vastavusse asjaoluga, et Ühendkuningriik on alates 1. veebruarist 2020 ELi mittekuuluv riik (kolmas riik). Komisjon esitas 2021. aasta veebruaris Euroopa Parlamendile ja nõukogule aruande delegeeritud õigusaktide vastuvõtmise õiguse rakendamise kohta. Määruses (EL) 692/2011 on sätestatud, et komisjon määrab rakendusaktide abil kindlaks kvaliteediaruandeid käsitleva korra ning nende struktuuri (artikli 6 lõige 4) ning andmete edastamise praktilise korra (artikli 9 lõiked 2 ja 3).

Aruandeperioodil võeti vastu komisjoni rakendusmäärus (EL) 2021/1179, et viia rakendusmäärus (EL) nr 1051/2011 vastavusse eespool nimetatud komisjoni delegeeritud määruses (EL) 2019/1681 sätestatud muudetud nõuetega. 5.Määruse rakendamine Määruse (EL) nr 692/2011 kohaselt koguvad, koostavad, töötlevad ja edastavad liikmesriigid ühtlustatud statistilisi andmeid turismiteenuste pakkumise ja nõudluse kohta. Komisjon (Eurostat) hindab saadud andmete kvaliteeti ja avaldab andmed Eurostati veebisaidil eelnevalt kindlaks määratud tabelite, mitmemõõtmeliste andmebaaside ja analüütiliste artiklite vormis. Selles jaos hinnatakse määruse rakendamist Euroopa statistika standardsete kvaliteedikriteeriumide alusel. Eurostati viimase, 2020. aastal tehtud kasutajate rahulolu uuringu põhjal hindas 75 % vastanutest (n = 180) Euroopa turismistatistika üldist kvaliteeti „väga heaks või heaks“ ja 19 % „piisavaks“. 5.1.Asjakohasus Asjakohasus näitab, millisel määral statistika vastab kasutajate praegustele ja võimalikele vajadustele. Määruse (EL) nr 692/2011 jõustumine parandas turismistatistika täielikkust ja ajakohasust ning suurendas seega andmete asjakohasust kasutajate jaoks. Komisjon jätkas kasutajate vajadustega tegelemist õigusraamistiku kaudu, kuid ka eksperimentaalsema ja konkreetsetest vajadustest lähtuva lähenemisviisi abil. Ühelt poolt võeti vastu delegeeritud õigusakt, millega parandati uute nähtuste, näiteks broneerimisplatvormide kasutamise mõõtmist; igakuise majutusstatistika ajakohasust (vähendades edastamise tähtaega kolmelt kuult või kaheksalt nädalalt kuue nädalani) ning üksikasjalikkuse taset iga-aastases majutusstatistikas, lisades andmed NUTS 3 piirkondade ja linnade kohta ning igakuised andmed NUTS 2 piirkondade kohta, mis võimaldab paremini jälgida turismi hooajalisust. Teisest küljest algatati vabatahtlikke või ajutisi algatusi, et teha kättesaadavaks satelliitkontosid käsitlevad andmed või tegeleda kasutajate edasilükkamatute vajadustega (nt igakuised andmed külastajate päritoluriigi kohta COVID-19 pandeemia kontekstis). 2021. aastal avaldas komisjon ka esimesed katseandmed veebipõhiste jagamismajanduse platvormide kaudu broneeritud lühiajalise majutuse teenuste kohta, mida koguti lepingute põhjal otse platvormidelt. Komisjon jätkas ka uuenduslike andmeallikate ja meetodite uurimist, et täiustada olemasolevat statistikat ja esitada suure poliitilise tähtsusega statistikat ja andmeid näitajate kohta, mis ei olnud varem kättesaadavad. Asjakohasuse seisukohalt on Euroopa turismistatistika järgmise viie aasta peamised ülesanded järgmised: turismi majandusliku tähtsuse põhjalikum hindamine turismi satelliitkontode statistilise raamistiku kaudu, turismi säästlikkuse mõõtmine ning uuenduslike meetodite kasutamine turismistatistika tegemisel. 5.2.Täpsus Täpsus näitab hinnangute lähedust tegelikele teadmata väärtustele. Liikmesriigid kooskõlastavad üldiselt andmete kogumise metoodikat riiklike statistikasüsteemide ja kättesaadavate allikate alusel kooskõlas subsidiaarsuse põhimõttega. Määruses nõutakse siiski, et „liikmesriigid võtavad kõik vajalikud meetmed [...], et säilitada tulemuste kvaliteet“ (artikkel 8). Andmete kvaliteedi jälgimiseks kohaldab komisjon iga andmekogumi suhtes ranget valideerimismenetlust. Liikmesriigid saadavad igal aastal metaandmete aruande, mis hõlmab Eurostatile saadetud statistika peamisi kvaliteediaspekte. Need metaandmete aruanded on kättesaadavad Eurostati veebisaidil. Alates 2016. aasta aruandest on komisjon uurinud alternatiivseid meetodeid, et parandada majutussektoris tegutsevate väiksemate ettevõtete hõlmatust, keda sageli ei ole kantud statistilistesse ettevõtlusregistritesse ega halduslikesse turismiregistritesse. Veebipõhiste jagamismajanduse platvormide esilekerkimine suurendas selle segmendi tähtsust lühiajalise üürimise turul; samuti avas see võimaluse mõõta nende teenuseosutajate tegevust digitaalse jalajälje kaudu, mille nad jätavad platvormidele, mis ühendavad neid võimalike külastajatega. 2020. aastal sõlmis komisjon lepingud nelja peamise rahvusvahelise platvormiga. 2021. aastal avaldas Eurostat esimesed nende lepingute alusel kogutud andmed.

Eurostat aitab liikmesriikidel otsida uuenduslikke võimalusi parandada turismistatistika kvaliteeti. Eurostati toel täiustati turismiteenuste nõudlust käsitlevat statistikat mitmes liikmesriigis, kasutades näiteks mobiilsideoperaatoritelt või veebikoorimise kaudu saadud lisateavet. Sellised algatused jäävad Eurostati prioriteediks, mille puhul tuginetakse 2017. aastal avaldatud viitedokumendile „Tourism statistics: early adopters of big data“ („Turismistatistika: suurandmete varajane kasutuselevõtja?“). 5.3.Ajakohasus ja õigeaegsus Ajakohasus näitab ajavahemikku teabe kättesaadavaks tegemise ja teabes kirjeldatud sündmuse või nähtuse vahel. Õigeaegsus viitab ajavahemikule, mis jääb andmete avaldamise kuupäeva ja tähtpäeva (kuupäev, mil andmed oleks tulnud avaldada) vahele. Euroopa turismistatistika avaldatakse üldjuhul mõni päev pärast andmete kättesaamist, tingimusel et need on valideeritud. Eurostat avaldab nüüd EL 27 koondandmed kõigi aegridade kohta; kui andmed ei ole kättesaadavad kõigi 27 liikmesriigi kohta, kasutatakse hindamismeetodeid niipea, kui andmed on kättesaadavad vähemalt 15 liikmesriigi kohta, kes koos moodustavad vähemalt 65 % näitaja koguväärtusest eelmisel võrdlusperioodil. Mis puudutab andmete edastamise tähtaegu, siis 2020. aastal ei laekunud ettenähtud tähtajaks vähem kui üks üheksast igakuiselt esitatavast andmekogumist ning vaid üks fail 50st edastati rohkem kui nädalase hilinemisega. Tuleb märkida, et pärast komisjoni delegeeritud määruse (EL) 2019/1681 jõustumist oli 2020. aasta esimene lühendatud tähtaegadega vaatlusaasta. Tänu igakuise majutusstatistika õigeaegsele laekumisele lisati need aegread pandeemia ajal loodud Euroopa taastumise statistilisse ülevaatesse. Iga-aastaste andmekogumite puhul, mis tuleb esitada kuus kuud pärast vaatlusaasta lõppu, laekub 85–90 % failidest ettenähtud tähtaja jooksul. Eurostat jälgib tähelepanelikult korduvalt toimunud hilinemisjuhtumeid ja arutab neid asjakohasel tasandil riiklike ametiasutustega. Nõuetele vastavuse aruandeid arutatakse liikmesriikidega korrapäraste ajavahemike järel. Ajakohasuse edasine parandamine püsib endiselt komisjoni (Eurostati) päevakorras. 5.4.Kättesaadavus ja selgus Kättesaadavus ja selgus osutavad tingimustele ja vahenditele, mille abil kasutajad saavad andmeid hankida, neid kasutada ja tõlgendada. Kogu statistika on vabalt kättesaadav Eurostati veebisaidil. Andmed on kättesaadavad eelnevalt kindlaks määratud tabelitena või mitmemõõtmeliste tabelitena, mida kasutajad saavad kohandada vastavalt oma uurimisvajadustele. Eurostat teeb ka kohandatud väljavõtteid, et vastata kasutajate konkreetsetele soovidele; läbipaistvuse suurendamiseks tehakse sellised väljavõtted üldsusele kättesaadavaks CIRCABC ekstraneti kaudu. Lisaks andmetabelitega tutvumisele saavad kasutajad lugeda ka regulaarselt ajakohastatavaid või sihtotstarbelisi artikleid, milles keskendutakse turismi konkreetsetele aspektidele ning millega kaasnevad sageli hästi esile tõstetud uudised või pressiteated. Eurostat avaldab aktiivselt turismistatistikat tutvustavaid pressiteateid oma mitmesuguste sotsiaalmeediakanalite kaudu. 5.5.Võrreldavus Võrreldavus tähendab erinevate statistiliste mõistete, mõõtmisvahendite ja menetluste mõju mõõdetavust, kui võrreldakse eri geograafiliste piirkondade, valdkondade või ajavahemike statistikat. Määrusega loodi ühine raamistik Euroopa turismistatistika süstemaatiliseks arendamiseks, tegemiseks ja levitamiseks (artikkel 2). Selle raamistiku põhieesmärk on edendada mõistete, määratluste, liigituste ja meetodite ühtlustamist. Eurostat ja turismistatistika eest vastutavad riiklikud ametiasutused arutavad ja kooskõlastavad metoodilisi küsimusi spetsiaalsetes rakke-, töö- või eksperdirühmades. Turismistatistika metoodikajuhendis (artikkel 10) esitatud soovituslikud suunised aitavad igapäevaselt kaasa ühtlustatud ja võrreldavate turismiandmete kogumisele Euroopa Liidus. Selle tulemusena on saavutatud üsna hea ajaline ning riikide ja piirkondade vaheline võrreldavus. 5.6.Sidusus Sidusus näitab, kas andmed sobivad selleks, et neid mitmel viisil ja eri otstarbel kasutamiseks usaldusväärselt kombineerida. Statistika viitab riiklike ja rahvusvaheliste organisatsioonide koostatud andmete heale sidususele. Valdkondadevaheline koostöö Eurostatis või Euroopa statistikasüsteemi raames aitas tagada turismistatistika sidusust asjaomaste majandust, ettevõtlust ja tööturgu käsitlevate andmetega. Turismi seisukohast oluliste majandusharude põhjalikumaks analüüsiks kasutatakse olemasolevaid andmeid sellega seotud valdkondade kohta. Sellega seoses võiks Eurostati eri statistilistest andmeridadest pärit sektori tasandi andmete sidususe edasine suurendamine muuta turismi ökosüsteemi kuuluvate majandusharude analüüsi veelgi paremaks. Tulevikus võib turismi satelliitkontode süstemaatiline rakendamine aidata kaasa ka suurema sidususe saavutamisele rahvamajanduse arvepidamisega. 6.Halduskoormus ja kulutasuvus Määrus on paindlik selles suhtes, et sellega võimaldatakse riiklikel andmete koostajatel valida kõige sobivamad andmeallikad (artikkel 8): uuringud, haldusandmed ja sobivad statistilised hindamismenetlused. Halduskoormus ja kulutasuvus on tavaliselt liikmesriikide jaoks olulised parameetrid andmeallikate ja metoodika valikul. Alates eelmise aruande avaldamisest on uute andmeallikate potentsiaal kogu aeg suurenenud ning artikkel 8 võimaldab põhimõtteliselt kasutada selliseid uuenduslikke allikaid või meetodeid tootmissüsteemi osana.